**Poziv na poslovnu SELL Croatia, Pariz, 16. ožujka 2023.**

Poštovani,

Nakon dvije godine pandemijske stanke, a uslijed velikog interesa francuskih partnera ponovno organiziramo godišnju SELL Croatia radionicu. Velik interes ne iznenađuje s obzirom da su dolasci s ovog emitivnog tržišta u stalnom porastu, ali i s obzirom da Francuzi sve više putuju i okreću se bliskim i atraktivnim destinacijama među kojima Hrvatska zauzima jednu od vodećih pozicija. Hrvatska je već prisutna u brošurama najvećih i najznačajnijih francuskih TO/TA, no u 2023. godini očekujemo daljnje širenje produkcije francuskih organizatora putovanja, ali i uvođenje novih redovnih zračnih linija, te daljnji rast specijaliziranih programa, prije svega s naglaskom na gastronomiju, ali i poslovni, kulturni i nautički turizam.

SELL Croatia radionicu ove godine iznimno organiziramo u sklopu najvećeg B2C turističkog sajma u Francuskoj [Salon Mondial du tourisme](https://www.salons-du-tourisme.com/Paris/Le-salon/Exposer-sur-les-salons-parisiens?utm_source=google&utm_medium=cpc&utm_campaign=salon-mondial-du-tourisme-et-destination-nature-2023-leadgen-Acquisition-Tourisme-fr&utm_content=cojecom&utm_term=exposant&gclid=CjwKCAiAoL6eBhA3EiwAXDom5khMLSFCmkmGmW9H19h-TProzFanwD0pJosYwRSREdD4bkVo2kmq9hoCfLIQAvD_BwE) te specijaliziranog sajma za nature/avanturizam [Destination Nature](https://www.destinations-nature.com/). Za sve hrvatske sudionike SELL Croatia radionice osigurane su i besplatne ulaznice na sajmove.

Ukoliko ste zainteresirani za sudjelovanje u radionici, molimo Vas da ispunite on-line prijavu dostupnu na sljedećem [linku](https://www.htz.hr/hr-HR/form/sell-croatia-pariz-2023-) najkasnije do 01. ožujka 2023. odnosno do popunjenja predviđenih mjesta za hrvatske sudionike (20).

**DATUM ODRŽAVANJA:**

**16. ožujka 2023. (od 15h00 do 19h00)**

**MJESTO ODRŽAVANJA:**

**Parc des Expositions de Paris/Porte de Versailles**

1 place de la Porte de Versailles

75015 PARIZ

**(Sala Océanie, 1. kat)**

**ROK ZA PRIJAVE:**

**01. ožujka 2023.** (maksimalan broj hrvatskih subjekata je 20. Po jednom upisanom poslovnom subjektu, moguć je upis dviju osoba). Prijava je valjana u trenutku kada Hrvatska turistička zajednica istu potvrdi, a prijavljeni subjekt zaprimi elektronsku potvrdu prihvata.

**HRANA & PIĊE**

Tijekom trajanja radionice konobari će nuditi francuske zalogajčiće u izvedbi francuskog chefa te izbor bezalkoholnih pića, vina i pjenušca. Bit će dostupan i hrvatski gastro kutak s ponudom renomiranih hrvatskih vina.

**DODATNE NAPOMENE:**

Hrvatska turistička zajednica ovim putem zadržava pravo otkaza poslovne radionice u slučaju nedostatnog interesa sudionika, više sile ili drugog opravdanog razloga. U slučaju otkazivanja poslovne radionice Hrvatska turistička zajednica neće biti odgovorna za eventualno nastalu štetu ili za refundaciju troškova prijavljenih sudionika otkazane poslovne radionice. Hrvatska turistička zajednica može otkazati poslovnu radionicu najkasnije mjesec dana prije najavljenog datuma održavanja o čemu je dužna obavijestiti do tog trenutka prijavljene sudionike. U slučaju više sile poslovna radionica može biti otkazana do dana njenog održavanja.

Za radionice u 2023. godini nije potrebno uplaćivati kotizaciju.

Za sva pitanja vezana uz prijavu molimo kontaktirajte workshop@htz.hr. Prijava upućena predstavništvu ili HTZ Zagreb putem e-maila nije važeća.

Lista francuskih agenata i partnera koji su potvrdili dolazak na radionicu, poslat ćemo putem elektronske pošte neposredno nakon održavanja iste.

Pitanja vezana uz organizaciju radionice molimo Vas da usmjerite na adrese predstavništva HTZ-a u Francuskoj :

info@croatie-tourisme.fr

tea@croatie-tourisme.fr

**Udruge i turističke zajednice molimo da proslijede ovaj poziv zainteresiranim subjektima sa svojeg područja odnosno svojim članicama.**

Veselim se skorom susretu u Parizu te stojim na raspolaganju za sve dodatne informacije.

S poštovanjem,

Danijela Mihalic Durica

direktorica

Predstavništvo HTZ Francuska